యథాతథ వడ్డీ రేట్ల అమలుకే మొగ్గు
- నిరాశపర్చిన ఎంపీసీ సమీక్ష
- వృద్ధి రేటు 7.1 శాతానికి కోత
- నోట్ల సమస్య తీరుతోంది : ఉర్జిత్‌ పటేల్‌
ముంబయి : పెద్ద నోట్ల రద్దుతో ఇప్పటికే దేశంలో భారీగా నగదు ప్రవాహం పడిపోయింది. మరోవైపు వృద్ధి రేటుపై ముందస్తు అంచనాలు పడిపోతున్నాయి. రియాల్టీ, ఆటోమొబైల్‌, తయారీ, గృహోపకరణాలు తదితర రంగాలు అమ్మకాలు లేక తీవ్ర ఒత్తిడిలో ఉన్న ప్రస్తుత పరిస్థితుల్లో రిజర్వు బ్యాంకు తప్పకుండా వడ్డీ రేట్లను తగ్గిస్తుందని అందరూ ఊహించారు. వారి ఊహలు, ఆశలపై ఆర్‌బీఐ నీళ్లు చల్లింది. మంగళ, బుధవారాల్లో జరిగిన ఆర్‌బీఐ పరపతి విధాన కమిటీ(ఎంపీసీి) సమావేశంలో కీలక వడ్డీ రేట్లను యథాతథంగా ప్రకటించింది. ఇది వరకు స్థాయిలోనే రెపోరేటును 6.25 శాతంగా ఉంచింది. రివర్స్‌ రెపో రేటునూ 5.75 శాతంగానే నిర్ణయించింది. వడ్డీ రేట్ల కోతతో మార్కెట్‌లో నగదు ప్రవాహం పెంచుతుందని తొలుత విశ్లేషకులు భావించారు. దీనికి భిన్నంగా ఆర్‌బీఐ వడ్డీ రేట్లను ఇది వరకు స్థాయిలోనే ఉంచింది. సమీక్ష అనంతరం ఆర్‌బీఐ గవర్నర్‌ ఉర్జిత్‌ పటేల్‌ మీడియాతో మాట్లాడుతూ పెద్దనోట్ల రద్దు నేపథ్యంలో రూ.11.55 లక్షల కోట్ల విలువైన పాత నోట్లు తమ వద్దకు తిరిగివచ్చాయన్నారు. డీమానిటైజేషన్‌ అనంతరం రూ.4 లక్షల కోట్ల కొత్త కరెన్సీ నోట్లను బ్యాంకులకు సరఫరా చేశామన్నారు. నోట్ల జారీలో ఎలాంటి ఇబ్బందులు లేవని అన్నారు. నోట్ల రద్దు నేపథ్యంలో డిమాండ్‌కు తగ్గ నగదు సరఫరా చేస్తున్నామని చెప్పారు. మానిటరీ కమిటీలోని ఆరుగురు సభ్యులు రేట్ల కోతకు మొగ్గు చూపలేదని ఉర్జిత్‌ వెల్లడించారు. పెద్ద నోట్ల రద్దు అనంతరం బ్యాంకుల వద్దకు భారీగా చేరిన డిపాజిట్ల నేపథ్యంలో లిక్విడిటీని అదుపులోకి ఉంచడానికి 100 శాతం పెంచిన సీిఆర్‌ఆర్‌ను ఉపసంహరించుకున్నామని వివరించారు. ఆర్‌బీఐ తదుపరి సమావేశం ఫిబ్రవరి 7-8 మధ్య నిర్వహించనున్నామని తెలిపారు.
వృద్ధి రేటుకు కోత..
పెద్ద నోట్ల ప్రభావం వల్ల ప్రస్తుత ఆర్థిక సంవత్సరంలో వృద్ధి రేటు తగ్గొచ్చని రిజర్వు బ్యాంకు కూడా స్పష్టం చేసింది. 2016-17లో దేశ వృద్ధి రేటు 7.1 శాతానికి పరిమితం కానుందని పేర్కొంది. ఇంతక్రితం 7.6 శాతంగా అంచనా వేసింది. పెద్ద నోట్ల మార్పిడితో మూడు, నాలుగు త్రైమాసికాల్లో ముఖ్యంగా వృద్ధి రేటుపై ఒత్తిడి నెలకొని ఉంది.
ద్రవ్యోల్బణం..
వచ్చే మార్చి నాటికి రిటైల్‌ ద్రవ్యోల్బణం సూచీ 5 శాతానికి పరిమితం కానుందని ఆర్‌బీఐ పేర్కొంది. పెద్ద నోట్ల రద్దు వల్ల ద్రవ్యోల్బణం దిగిరానుందని పేర్కొంది. 10-15 బేసిస్‌ పాయింట్ల మేర ద్రవ్యోల్బణం దిగివస్తుందని అంచనా వేసింది.
వెయ్యి నోటు పునరుద్దరణపై..
పెద్ద నోట్లు రద్దు చేసిన నేపథ్యంలో రూ.1000 నోటు పునరుద్ధరణపై ఎలాంటి నిర్ణయం తీసుకోలేదని ఆర్‌బీఐ వెల్లడించింది. నగదు కష్టాలను తీర్చేందుకు రెండు వారాలుగా రూ.100, రూ.500 నోట్ల ముద్రణ పెంచామని పేర్కొంది. దేశంలోని అన్ని ప్రాంతాలకు నోట్ల పంపిణీకి చర్యలు చేపట్టామని వెల్లడించింది. నవంబర్‌ 10 నుంచి డిసెంబర్‌ 5 మధ్య 19.1 బిలియన్ల నోట్లు పంపిణీ చేశామని పేర్కొంది. ఈ విలువ గత మూడేండ్లలో పంపిణీ చేసిన మొత్తానికంటే ఎక్కువని పేర్కొంది. సాధారణ స్థితి వస్తే నగదు ఉపసంహరణపై పరిమితులు ఎత్తివేస్తామని వెల్లడించింది.
సీిఆర్‌ఆర్‌ యథాతథం
రిజర్వు బ్యాంకు నగదు నిల్వల నిష్పత్తి (సీిఆర్‌ఆర్‌)ని 100శాతానికి పెంచుతూ తీసుకున్న నిర్ణయాన్ని వెనక్కి తీసుకుంది. డిసెంబర్‌ 10 నుంచి ఇది అమల్లోకి రానుందని తెలిపింది. సెప్టెంబర్‌ 16 నుంచి నవంబర్‌ 11 మధ్య బ్యాంకుల్లోకి వచ్చిన మొత్తం అదనపు నగదును సీఆర్‌ఆర్‌ కింద పక్కన పెట్టాలని నిర్ణయించిన విషయం తెలిసిందే. దీంతో బ్యాంకుల నుంచి ఆర్‌బీఐకి రూ.3లక్షల కోట్లు వెళ్లాల్సి ఉంది. అయితే ఇది తాత్కాలిక చర్యేనని ఆర్‌బీఐ అప్పట్లోనే ప్రకటించినప్పటికీ, తాజాగా దీనిని ఉపసంహరించుకుంది.
సరైన నిర్ణయమే : అరవింద్‌
రెపోరేటును యథాతథంగా ఉంచుతూ ఆర్‌బీఐ తీసుకున్న నిర్ణయం సరైనదేనని ప్రధాన ఆర్థిక సలహాదారు అరవింద్‌ సుబ్రమణియన్‌ పేర్కొన్నారు. ఇది తెలివైన, సాహసోపేతమైన నిర్ణయామని అభిప్రాయపడ్డారు. అస్థిమితంగా ఉన్న ప్రస్తుత పరిస్థితులు పక్కదోవ పట్టకుండా ఆర్‌బీఐ విధానం స్థిరత్వానికి బాటలు వేసిందన్నారు.
మీ స్నేహితులకు రికమెండ్ చెయ్యండి